10,8 millioner kroner. Det er der vundet på en lottokupon i Dagli'Brugsen i Klejtrup øst for Viborg. Og milliongevinsten gav pynt til dagens lotto-vinder. - Ja, jeg har vundet i Lotto i dag, fortæller en glad vinder, Jacob Bertelsen fra Klejtrup. Og det havde han. Godt nok kun 54 kroner. Men lidt har jo også ret. Dagens helt store lotto-vinder har endnu ikke meldt sig og mangler stadig at indløse sin vinderkupon, der er 10,8 millioner kroner værd. Og søndag gav det naturligvis meget snak i butikken om, hvem der er den heldige vinder. Største gevinst i Klejtrup At Dagli'Brugsen i Klejtrup danner rammen om en så stor begivenhed betød, at der hele dagen blev serveret chokolade til alle kunderne for at fejre den nye millionær, som alle håber er lokal. Og skulle den heldige vinder ikke have lyst til at råbe op om pengepræmien, skal de nok holde tæt i butikken. - Vi ved jo ikke, om personen dukker op og slet ikke hvornår. Men de skal selvfølgelig bare have lov til at være anonyme. Hvis ikke, så skal vi nok fyre lidt op for det, fortæller Mie Axelsen, der er ansat i butikken. De 10,8 millioner er den største gevinst nogensinde i Dagli'Brugsen i Klejtrup.

Referat:
Men den lottomillionæren har endnu ikke meldt sig i Dagli'Brugsen i Klejtrup.